Kystlink sejler snart igen mellem Hirtshals og norske Langesund. Det er lykkedes for det norske rederi at skaffe en erstatningsfærge for "Pride of Telemark", som stadig er på værft i Göteborg efter kollisionen med molen i Hirtshals for en måned siden. Den estiske færge M/F "Fantaasia" vil blive indsat på ruten de næste tre til seks måneder, fortæller Nordjyske.dk. Kystlinks direktør Jarle Dragsten forventer, at den nye færge vil være i drift i begyndelsen af november. M/F "Fantaasia" er mindre end "Pride of Telemark" og har plads til 1600 passagere, 400 biler og 40 trailere.

Opsummering:
Fra november er der igen forbindelse mellem Hirtshals og Norge